E L Ő T E R J E S Z T É S

**Szombathely Megyei Jogú Város Közgyűlése Gazdasági és Jogi Bizottsága 2024. január 24-i ülésére**

**Javaslat a New European Bauhaus (NEB) CHRONOGENESIS elnevezésű projekttel kapcsolatos döntés meghozatalára**

Tájékoztatom a Tisztelt Bizottságot, hogy a Huszár Laktanya terület közösségi hasznosítására és a műemlék épületek állagmegóvására nyújt pályázati lehetőséget az Európai Bizottság Horizon Europe program keretében a „New European Bauhaus – Innovative solutions for greener and fairer ways of life through arts and culture, architecture and design for all (HORIZON-CL2-2024-HERITAGE-01-01)” elnevezésű felhívás.

A görög University of Patras vezette konzorcium által összeállított, CHRONOGENESIS elnevezésű pályázat célja az alulhasznosított kulturális örökségek közösségi alapú és fenntartható megújítása kreatív kulturális ipari szereplők bevonásával.

A pályázat egyik demonstrációs helyszínének a 11-es Huszár Laktanya területét javasoljuk. A demonstrációs projekt célja a műemléki terület részleges megújítása egy közösségi tervezésen alapuló folyamat során, amelynek eredményeképpen olyan megoldások kerülnek megvalósításra, amik a

* környékbeliek és a városlakók természethez és a kulturális örökséghez való kötődését (pl.: közösségi kert létesítése, hagyományőrző események szervezése),
* a különböző társadalmi csoportok együttélését (pl.: környékbeli lakóknak közösségi tér létesítése) a kulturális és kreatív ipar fejlesztését (pl.: klímatudatosságra nevelés művészeti foglalkozások keretében, helyi kézműves vásárok),
* és a helyi erőforrások visszaforgatását (pl.: a helyszínen megtalálható vagy helyi gyártású építőanyagok leltára) segítik.

A közösségi kert, hagyományőrző események, közösségi tér helyszínei nem érintik a veszélyes, romos épületeket, attól távol helyezkednek el.

A demonstrációs projektnek emellett hosszútávú célja a műemléki környezet megóvása és fejlesztése. Ennek részként a CHRONOGENESIS projekt keretében a Laktanya területén található egy kiválasztott műemléki védettségű épületre a helyi erőforrásokra támaszkodó állapotfelmérés és állagmegóvási és hasznosítási terv kerül kidolgozásra és részben megvalósításra (az generált erőforrásoktól függő léptékben, az állagmegóvásra koncentrálva).

A pályázatot az ABUD Mérnökiroda Kft és az Önkormányzat részvételével összeálló nemzetközi konzorcium nyújtaná be 2024. február 7-ig. A projekt tervezett időtartama 3 év, kb. 2025. év eleji indulással. A megpályázható összegből az Önkormányzatra jutó rész kb. 350.000 EUR, 100%-os támogatási aránnyal.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2024. január 17.**

**/: dr. Nemény András :/**

**Határozati javaslat**

**……../2024. (I. 24.) GJB. sz. határozat**

1. A Gazdasági és Jogi Bizottság javasolja a Közgyűlésnek, hogy értsen egyet a Horizon Europe „New European Bauhaus – Innovative solutions for greener and fairer ways of life through arts and culture, architecture and design for all (HORIZON-CL2-2024-HERITAGE-01-01)” felhívásra benyújtandó pályázat tartalmával, és kérje fel a polgármestert a pályázat benyújtásához szükséges intézkedések megtételére.
2. A Bizottság javasolja a Közgyűlésnek, hogy pozitív támogatói döntés esetén hatalmazza fel a polgármestert a Támogatási szerződés, illetve a konzorciumi megállapodás aláírására, a megvalósítás előkészítésére.

**Felelős:** Dr. Nemény András polgármester

Dr. Horváth Attila alpolgármester

Bokányi Adrienn, a Gazdasági és Jogi bizottság elnöke

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal